Βαγγέλης Κεχριώτης

Ο Βαγγέλης Κεχριώτης (Αθήνα 1969 - Κωνσταντινούπολη, 27 Αυγούστου 2015) ήταν Έλληνας ιστορικός και πανεπιστημιακός στην Κωνσταντινούπολη.

Βιογραφία

Πρώτα χρόνια - σπουδές
Ο Βαγγέλης Κεχριώτης γεννήθηκε στην Αθήνα το 1969. Αποφοίτησε από το Ιστορικό-Αρχαιολογικό του Πανεπιστημίου Αθηνών και συνέχισε τις σπουδές του στο Πανεπιστήμιο του Έσσεξ της Μεγάλης Βρετανίας. Το 2005 έλαβε από τη Φιλοσοφική Σχολή του Πανεπιστημίου του Λέιντεν στην Ολλανδία το διδακτορικό του δίπλωμα στις Τουρκικές Σπουδές, με θέμα The Greeks of Izmir at the End of the Empire: a non-Muslim Ottoman Community between Autonomy and Patriotism (Οι Έλληνες της Σμύρνης κατά το τέλος της Αυτοκρατορίας: μια μη μουσουλμανική οθωμανική κοινότητα μεταξύ αυτονομίας και πατριωτισμού).

Ερευνητικό και συγγραφικό έργο 
Ως πανεπιστημιακός καθηγητής, δίδαξε βαλκανική ιστορία και ιστορία των μη μουσουλμανικών λαών στο Πανεπιστήμιο του Βοσπόρου () της Κωνσταντινούπολης, σε έδρα που χρηματοδοτεί το Ίδρυμα Ωνάση. Ανάμεσα στις δραστηριότητες και ενασχολήσεις του υπήρξε η συμμετοχή του στη διοίκηση του τουρκικού συλλόγου ιστορικών με την επωνυμία Tarih Vakfı και της σύνταξης του περιοδικού που αυτός εξέδιδε, του Toplumsal Tarih, καθώς και μέλος της συντακτικής επιτροπής του αγγλόγλωσσου ελληνικού ιστορικού περιοδικού Historein/Ιστορείν. Ήταν μέλος της Εταιρείας Μελέτης του Νέου Ελληνισμού «Μνήμων», που εκδίδει το ομότιτλο επιστημονικό περιοδικό ιστορίας (Μνήμων). Επίσης, αρθρογραφούσε στην Αυγή και στη δίγλωσση αρμενοτουρκική εφημερίδα Agos της Κωνσταντινούπολης, καθώς και στο διαδικτυακό ιστορικό περιοδικό Χρόνος. Κείμενά του για τους Ελληνορθόδοξους της Οθωμανικής Αυτοκρατορίας και την τοπική ιστορία της οθωμανικής Σμύρνης δημοσιεύτηκαν σε διάφορους σύμμεικτους τόμους και περιοδικά. Έλαβε μέρος, επίσης, στο ερευνητικό πρόγραμμα για τις συλλογικές ταυτότητες στη Κεντρική και Νοτιοανατολική Ευρώπη (Discourses of Collective Identity in Central and Southeast Europe, 1770-1945) και συμμετείχε στην έκδοση ως συνεπιμελητής (με τους Ahmet Ersoy και Maciej Górny) σε δυο από τους τέσσερις συνολικά συναφείς τόμους που κυκλοφόρησαν από το Central European University Press της Βουδαπέστης: στον τόμο 3/1 με τίτλο Modernism: The Creation of Nation-States και στον τόμο 3/2 με τίτλο Modernism: Representations of National Culture, που τυπώθηκαν το 2010.

Την ίδια χρονιά, 2010, μαζί τον Lorans Barouh, εξέδωσε τον συλλογικό τόμο Economy and Society on Both Shores of the Aegean στη σειρά οικονομικής ιστορίας της Alpha Bank, ενώ το Δεκέμβριο του 2009 είχε επιμεληθεί, με τον Malte Fuhrmann, ειδικό τεύχος του περιοδικού Mediterranean Historical Review με θέμα τις πόλεις-λιμάνια της ύστερης οθωμανικής κοινωνίας. Από τα σημαντικότερα δημοσιεύματα του Κεχριώτη θεωρείται το «Ρέκβιεμ για την Οθωμανική Αυτοκρατορία», που περιλαμβάνεται στον τόμο Η συγκρότηση του ελληνικού κράτους (2008),, στο οποίο εξετάζονται τα εθνικά κινήματα εντός του οθωμανικού χώρου των Βαλκανίων και της Μέσης Ανατολής, υπό το πρίσμα των αλληλοτροφοδοτούμενων, συγκοινωνούντων δοχείων και όχι μόνο από εκείνο της σύγκρουσης με την κεντρική εξουσία της Αυτοκρατορίας.

Θάνατος 
Ο Κεχριώτης απεβίωσε στις 27 Αυγούστου 2015 από καρκίνο στην Κωνσταντινούπολη, σε ηλικία 46 ετών. Η κηδεία του έγινε την επομένη μέρα στη συνοικία Ορτάκιοϊ, στην εκκλησία του Αγίου Φωκά, έπειτα από τελετή στη μνήμη του στο πανεπιστήμιο που εργαζόταν. Άφησε πίσω του τη χήρα του Ceyda Arslan και την κόρη τους Ράνα.
 
Σύμφωνα με όσα επισήμανε ο καθηγητής της Μεγάλης του Γένους Σχολής Γιάννης Γιγουρτσής, ο Βαγγέλης Κεχριώτης ως πολίτης και επιστήμονας «εξέφραζε με παρρησία τις πάντα τεκμηριωμένες απόψεις του για την πολιτική και την κοινωνία σε Ελλάδα και σε Τουρκία» και είχε αξιοπρόσεκτη προσφορά, στην ανάπτυξη συζητήσεων «και [στην] ανταλλαγή απόψεων για κοινωνικά και πολιτικά θέματα», σε μια εποχή και σε χώρους «που δεν [ήταν] πάντοτε εύκολο να πραγματοποιηθούν». Ο καθηγητής ιστορίας του Πανεπιστημίου Αθηνών Βαγγέλης Καραμανωλάκης, νεκρολογώντας τον Κεχριώτη, τον χαρακτήρισε «ισχυρό δίαυλο επικοινωνίας της τουρκικής με την ελληνική επιστημονική κοινότητα», που με το επιστημονικό έργο και τη δημόσια παρέμβασή του στεκόταν σθεναρά απέναντι από «τα στερεότυπα, τις εθνικιστικές κορόνες, τις απλουστεύσεις [και] τη ρητορεία» των δυο πλευρών, ελληνικής και τουρκικής.

Παραπομπές

Eξωτερικοί σύνδεσμοι 
 «In Memoriam Vangelis Kechriotis», Ottoman History Podcast (31 Δεκεμβρίου 2015)

Έλληνες ιστορικοί
Έλληνες πανεπιστημιακοί